# CAPÍTOL XXIV

Que n'èram au ueitau jorn de le mia pana dens lo desèrt, e qu’aví escotat l’istòria deu marshand tot en búver lo darrèr chòt d’aiga :

* Ah ! ce dishori au prinçòt, que son bien bròias, les toas sovinenças, mès n’èi pas enqüèra reparat lo mon avion, n’èi pas mèi arré a búver, e que serí urós, jo tabé, se podí caminar tot toishau de cap end'uu' hont !
* Le mia amiga le vop, ce'm dishot…
* Mon òme, ne s’agís pas mèi de l'arrenard !
* Perqué ?
* Percé que van morir de set…

Ne comprenot pas lo mon rasonament, que'm responot :

* Qu'es bien d’avéder avut un amic, tabé se vam morir.

Jo, que'm hèi gai qu'agi avut un amic arrenard…

« Ne pren pas mesura deu dangèr, ce'm pensèvi. N’a jamèi ni hami ni set. Un chic de só que n'a pro… »

Mès que m'espièt e responot a le mia pensada :

* Qu’èi set tabé… cérquem un putz…

Qu'avori un gèste de laishèra : qu'es pèc de cercar un putz, a l'aventura, dens l’immensitat deu desèrt. Totun nes encaminèm.

Quòn avórem caminat, òras e òras, en silenci, le neit qu'arribèt, e les estelas que comencèran a s’enlugrejar. Que les deburèvi com n'un saunèi, un chic hriulós, pr'amon de le mia set. Los mòts deu prinçòt que dançèvan dens le mia memòria :

* Qu' as donc set, tu tabé ? ce li domandèvi.

Mès ne responot pas. Que'm dishot simplament :

* L’aiga que pòd tabé estar bona preu còr…

Ne comprenori pas le soa responsa mès que'm taisori… Be sabèvi ne calè pas l’interrogar.

Qu'èra estadit. Que's seitèt. Que'm seitori pròishe d'eth. E, arron un silenci, que dishot enqüèra :

* Les estelas que son bròias, pr'amon d’uu' flor dont ne's veid pas…

Qu'arresponori « solide » e qu'espièri, shètz parlar, los plecs deu sable devath le luva.

* Lo desèrt qu'es bròi, ç'ajustèt…
* E qu’èra vertat. Qu’èi totjamèi aimat lo desèrt. Que's seitan sus uu' duna de sable. Ne's veid pas arré. ne s'enten pas arré. E totun quauqu'arré qu'arraja en silenci…
* Çò qu'emberogís lo desèrt, ce dishot lo prinçòt, qu'es que s'estuja un putz per' quí capvath…

Qu'estori estonat de compréner suu pic aqueth misteriós arrajament deu sable. Quòn èri drollet que damorèvi end'uu' mèison de d'auts còps, e le legenda que contèva un tesaur qu'i èra sepelit. Solide, digun n’a pas sabut jamèi lo descobrir, ni mèi tanpauc lo cercar. Mès qu'encantèva tota aquera mèison. Le mia mèison qu'estujèva un secret au hons deu son còr…

* Òc, ce dishori au prinçòt, que s’agís de le mèison, de les estelas o deu desèrt, çò dont hèi le soa beutat n'es pas vededer !
* Que sui content, ce dishot, que singuis ad uva dab le mia vop.

Com lo prinçòt s’adromiva, que'u gahèri dens mons braç, e me metori en rota. Qu’èri esmavut. Que'm semblèva portar un tesaur fragile. Que'm semblèva tabé n’i avossi arré de mèi fragile sus le Tèrra. Qu'espièvi, a le lustror de le luva, aqueth ten esblasit, aqueths uelhs clucats, aqueths trilhs de puu dont tremolèvan au vent, e que'm disèvi : « Çò que vèi aquí n’es pas sonqu’uu' arruscla. Lo mèi importent n'es pas vededer… »

Com los sons pòts miei aubèrts acomanèvan un arrisolet que'm pensèri enqüèra : « Çò dont m’esmau tan pregond de 'queth prinçòt adromit, qu'es le soa fidelitat end'uu' flor, qu'es l’imatge d’uu' arròsa dont arraja en eth com lo flam d’un calelh, tabé quòn dròm… » E que'u pensèvi mèi fragile enqüèra. Be cau emparar los calelhs : un bohada de vent que'us pòd estupar…

E, tot caminants atau, que descobriri lo putz a l'esguit deu jorn.